Politiet ledte i morges efter en 82-årig kvinde, der var gået hjemmefra. Hun blev fundet af en bilist.

Nordjyllands Politi ledte søndag morgen efter 82-årig kvinde, der var gået fra hjemmet på Poppelvej i Aalborg. I forbindelse med eftersøgningen brugte politiet hunde og en drone. Men en kvindelig bilist opdagede ved 09-tiden den eftersøgte kvinde og tog hende med i bilen og kørte hende hjem. Ifølge vagtchef ved Nordjyllands Politi Bent Højgaard var den 82-årige kvinde i god behold, og hun var blevet samlet op på Lindskovvej knap et par kilometer fra hjemmet.